Forslag til RÅDETS FORORDNING om ændring af forordning (EF) nr. 131/2004 om visse restriktive foranstaltninger over for Sudan

(forelagt af Kommissionen)

BEGRUNDELSE

(1) Ved fælles holdning 2004/31/FUSP af 9. januar 2004 indførtes der en embargo over for Sudan med hensyn til våben, ammunition og militærudrustning, herunder forbud mod levering af teknisk og finansiel bistand i forbindelse med militære aktiviteter i Sudan. Forbuddet mod levering af teknisk og finansiel bistand i forbindelse med militære aktiviteter gennemførtes på fællesskabsniveau ved Rådets forordning (EF) nr. 131/2004 af 26. januar 2004.

(2) I lyset af den seneste udvikling i Sudan og regionen, herunder undertegnelsen den 8. april af en humanitær våbenhvileaftale vedrørende konflikten i Darfur, og i lyset af den planlagte oprettelse i Sudan af en våbenhvilekommission ledet af Den Afrikanske Union ønsker EU at støtte særlige bestræbelser på at fremme varig fred og forsoning i Sudan.

(3) Rådet har derfor vedtaget fælles holdning 2004/..../FUSP af ..... indeholdende endnu en undtagelse fra embargoen for den af Den Afrikanske Union ledede våbenhvilekommission. Nogle af undtagelserne vedrører embargoen mod visse former for bistand og ydelser med tilknytning til militære aktiviteter og mod finansiel bistand til våbenleverancer og hertil knyttet teknisk bistand, som falder ind under traktatens anvendelsesområde. Kommissionen foreslår derfor, at Rådets forordning (EF) nr. 131/2004 ændres, således at den bringes i overensstemmelse med den fælles holdning.

Forslag til RÅDETS FORORDNING om ændring af forordning (EF) nr. 131/2004 om visse restriktive foranstaltninger over for Sudan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig

artikel 60 og 301,

under henvisning til Rådets fælles holdning 2004/.../FUSP om ændring af fælles holdning 2004/31/FUSP vedrørende indførelse af en embargo over for Sudan med hensyn til våben, ammunition og militærudrustning [1],

[1] EFT L [...] af [...], s. [...].

under henvisning til forslag fra Kommissionen [2], og

[2] EFT C [...] af [...], s. [...].

ud fra følgende betragtninger:

(1) Ved fælles holdning 2004/31/FUSP af 9. januar 2004 [3] indførtes der en embargo over for Sudan med hensyn til våben, ammunition og militærudrustning, herunder et forbud mod levering af teknisk og finansiel bistand i forbindelse med militære aktiviteter i Sudan. Forbuddet mod levering af teknisk og finansiel bistand i forbindelse med militære aktiviteter gennemføres på fællesskabsniveau ved Rådets forordning (EF) nr. 131/2004 af 26. januar 2004 om visse restriktive foranstaltninger over for Sudan [4].

[3] EFT L 6 af 10.1.2004, s. 55.

[4] EFT L 21 af 28.1.2004, s. 1.

(2) I lyset af den seneste udvikling i Sudan og regionen, herunder undertegnelsen den 8. april 2004 af en humanitær våbenhvileaftale vedrørende konflikten i Darfur, og i lyset af den planlagte oprettelse i Sudan af en våbenhvilekommission ledet af Den Afrikanske Union er fælles holdning 2004/31/FUSP blevet ændret ved fælles holdning 2004/..../FUSP vedrørende ..... indeholdende endnu en undtagelse fra embargoen med hensyn til Den Afrikanske Unions krisestyringsoperationer.

(3) Denne undtagelse gælder også for embargoen over for visse former for finansiel og teknisk bistand. Forordning (EF) nr. 131/2004 bør derfor ændres tilsvarende.

(4) For at sikre, at undtagelsen bliver effektiv så hurtigt som muligt, bør denne forordning træde i kraft øjeblikkeligt og gælde fra den dato, hvor den fælles holdning 2004/.../FUSP blev vedtaget -

UDSTEDT FØLGENDE FORORDNING:

Artikel 1

Artikel 4 i forordning (EF) nr. 131/2004 affattes således:

"1. Uanset artikel 2 og 3 kan de i bilaget anførte kompetente myndigheder i medlemsstaterne tillade, at der leveres finansieringsmidler, finansiel bistand og teknisk bistand med tilknytning til

a) militærudstyr, der ikke er bestemt til at dræbe, men udelukkende er til humanitær brug eller beskyttelsesbrug eller til institutionsopbygningsprogrammer under De Forenede Nationer (FN), Den Afrikanske Union, Den Europæiske Union (EU) og Fællesskabet

b) materiel, der er bestemt til EU's og FN's krisestyringsoperationer

c) minerydningsudstyr og materiel til brug ved minerydning

d) Den Afrikanske Unions krisestyringsoperationer, herunder materiel, der er bestemt til sådanne operationer.

2. Der gives ingen tilladelser for aktiviteter, som allerede har fundet sted."

Artikel 2

Denne forordning træder i kraft på dagen for offentliggørelsen i Den Europæiske Unions Tidende. Den anvendes fra den [...] juni 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand